技藝
作者：程登吉
朝代：明
篇章：幼學瓊林 卷四

paragraphs: 醫士業岐軒之術，稱曰國手；地師習青烏之書，號曰堪輿。盧醫扁鵲，古之名醫；鄭虔崔白，古之名畫。晉郭璞得《青囊經》，故善卜筮地理；孫思邈得龍宮方，能醫虎口龍鱗。
善卜者，是君平、詹尹之流；善相者，即唐舉、子卿之亞。推命之士即星士，繪圖之士曰丹青。大風鑑，相士之稱；大工師，木匠之譽。若王良，若造父，皆善御之人；東方朔，淳于髡，系滑稽之輩。稱善卜卦者，曰今之鬼谷；稱善記怪者，曰古之董狐。稱諏日之人曰太史，稱書算之人曰掌文。
擲骰者，喝雉呼盧；善射者，穿楊貫蝨。樗蒱之戲，乃雲雙陸；橘中之樂，是說圍棋。陳平作傀儡，解漢高白登之圍；孔明造木牛，輔劉備運糧之計。公輸子削木鳶，飛天至三日而不下；張僧繇畫壁龍，點睛則雷電而飛騰。然奇技似無益於人，而百藝則有濟於用。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。